তুরস্কে রেডিও এবং টেলিভিশন প্রযুক্তি

১৯৬৪ সালের ১লা মে তুরস্কে রেডিও এবং টেলিভিশন সম্প্রচারের একটি সন্ধিক্ষণ ছিল। তুরস্কের রেডিও এবং টেলিভিশন কর্পোরেশন(টিআরটি) এই তারিখে প্রতিষ্ঠিত হয়, এটি রেডিও সম্প্রচারে একটি সর্বজনীন এবং প্রাতিষ্ঠানিক পরিচয় নিয়ে আসে, এবং এটি টেলিভিশন এর পরীক্ষামূলক সম্প্রচার শুরু করেছিল।

কর্তৃপক্ষ 
রেডিও এবং টেলিভিশন সম্প্রচারের সর্বোচ্চ কর্তৃপক্ষ হল রেডিও এবং টেলিভিশন সুপ্রিম কাউন্সিল(সংক্ষিপ্ত আরটিইউকে; উক্ত সংস্থাটি ১৯৯৪ সালে প্রতিষ্ঠিত হয়)। আরটিইউকে হচ্ছে রেডিও এবং টেলিভিশনের সম্প্রচার পর্যবেক্ষণ, নিয়ন্ত্রণ এবং অনুমোদনের জন্য তুরস্কের একটি রাষ্ট্রীয় সংস্থা। এই সংস্থাটি রেডিও এবং টেলিভিশনের প্রোগ্রামগুলোর বিষয়বস্তু এবং সম্প্রচারের প্রযুক্তিগত অবকাঠামো উভয় ক্ষেত্রেই দায়ী।

রেডিও 
মিলিয়েট সংবাদপত্রের মতে, তুরস্কে মোট রেডিও স্টেশনের সংখ্যা ১০৭৮টি(২০১০ সালের পরিসংখ্যান অনুযায়ী)। প্রধান সম্প্রচারকারী তুরস্কের রেডিও এবং টেলিভিশন কর্পোরেশন(সংক্ষিপ্ত টিআরটি), যা একটি পাবলিক ব্রডকাস্টার। টিআরটি ৭টি জাতীয়, ৬টি আঞ্চলিক এবং ৫টি আন্তর্জাতিক রেডিও চ্যানেল সম্প্রচার করে। টিআরটি অভ্যন্তরীণ সম্প্রচারের জন্য দীর্ঘ তরঙ্গ, মাঝারি তরঙ্গ এবং এফএম ব্যান্ড ব্যবহার করে। ক্ষুদ্র তরঙ্গ আন্তর্জাতিক সেবার(ভয়েস অফ টার্কি) জন্য সংরক্ষিত। বেসরকারি সংস্থাগুলো অবশ্য এফএম ব্যান্ড এর মাধ্যমে সম্প্রচার করতে পছন্দ করে।

টেলিভিশন 
আরটিইউকে-এর একটি প্রতিবেদন অনুসারে, দেশব্যাপী ৬৩টি, ১১৩টি আঞ্চলিক এবং ১১২৯টি স্থানীয় সম্প্রচারকারী রয়েছে। তুরস্ক ভিএইচএফ ব্যান্ডে সিসিআইআর সিস্টেম বি এবং ইউএইচএফ ব্যান্ডে সিসিআইআর সিস্টেম জি ব্যবহার করে। বর্ণ তথ্য পিএএল পদ্ধতি দ্বারা সুপারইম্পোজ করা হয়। টিআরটি ভিএইচএফ এবং ইউএইচএফ উভয় ব্যান্ডই ব্যবহার করে। ভিএইচএফ টিআরটি ১ এবং ইউএইচএফ অন্যদের জন্য সংরক্ষিত। বেসরকারি সম্প্রচারকারীরা ইউএইচএফ ব্যান্ড ব্যবহার করে। নিয়ম অনুযায়ী প্রতিটি অঞ্চলে কমপক্ষে ৩টি চ্যানেলের(ভিএইচএফ-এ ২১ মেগাহার্টজ এবং ইউএইচএফ-এ ২৪ মেগাহার্জ) পার্থক্য প্রয়োজন। এইভাবে কিছু উচ্চ জনসংখ্যা-ঘনত্ব এলাকায় কিছু সম্প্রচারকারী চ্যানেল প্রাপ্যতা ঘাটতির সম্মুখীন হয়। এনালগ ট্রান্সমিশনের স্টেরিওফোনিক শব্দ জুয়েইকানালটন পদ্ধতি দ্বারা কোড করা হয়।

বেসরকারি রেডিও স্টেশন এবং টেলিভিশন চ্যানেল 
তুরস্কে ১৬টি বেসরকারি টেলিভিশন চ্যানেল জাতীয়ভাবে সম্প্রচার করা হয়। এটিভি, কানাল ডি, শো টিভি, স্টার টিভি, এনটিভি এবং টিজিআরটি বেসরকারি টেলিভিশন চ্যানেলগুলোর মধ্যে সবচেয়ে জনপ্রিয়। স্টার ওয়ান, তুরস্কের প্রথম বেসরকারি টেলিভিশন চ্যানেল, ১৯৯০ সালে বিদেশ থেকে সম্প্রচার শুরু করে এবং পরে ব্যবস্থাপনা পরিবর্তনের পর, এটি ইন্টারস্টার নামে তার সম্প্রচার অব্যাহত রাখে।

বেসরকারি রেডিও স্টেশন শ্রোতাদের অনুপাতের উপর করা গবেষণায় দেখা গেছে যে,বেস্ট এফএম, সুপার এফএম, শো রেডিও, রেডিও ডি, আলেম এফএম, পাওয়ার এফএম এবং নাম্বার ওয়ান এফএম সবচেয়ে গুরুত্বপূর্ণ জাতীয় রেডিও স্টেশনগুলোর মধ্যে অন্যতম। বেসরকারি রেডিও স্টেশনের একটি উল্লেখযোগ্য অংশ তাদের সম্প্রচারে পপ সঙ্গীতের উপর জোর দেয়। এছাড়াও এদের মধ্যে অনেক রেডিও স্টেশন আছে যারা শুধুমাত্র বিদেশী পপ সঙ্গীত সম্প্রচার করে।

ডিবিএস 
টিআরটি-র দেশব্যাপী ১৪ টি চ্যানেল রয়েছে। যদিও মৌলিক ট্রান্সমিশন ট্রান্সমিটার স্টেশন দ্বারা পরিচালিত হয়, অধিকাংশই স্যাটেলাইট দ্বারা সম্প্রচার করা হয়। সারা দেশে সকল বেসরকারি সম্প্রচারকারী এবং কিছু আঞ্চলিক সম্প্রচারকারীও স্যাটেলাইট সম্প্রচার ব্যবহার করে। তুর্কস্যাট কোম্পানি কেবলের মাধ্যমে স্যাটেলাইট চ্যানেল বিতরণ করে। এছাড়া সরাসরি সম্প্রচার দুটি কোম্পানি দ্বারা সরবরাহ করা হয়: ডিজিতুর্ক এবং ডি-স্মার্ট। তাদের কিছু চ্যানেল এইচডিটিভি ফরম্যাটে আছে।

তথ্যসূত্র 

তুরস্কের টেলিভিশন
তুরস্কের বেতার
তুরস্কের টেলিযোগাযোগ